A Bizottság 1202/95/EK rendelete

(1995. május 29.)

a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló 2092/91/EGK tanácsi rendelet I. és III. mellékletének módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1201/95/EK tanácsi rendelettel [1] módosított, a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló, 1991. június 24-i 2092/91/EGK tanácsi rendeletre [2] és különösen annak 13. cikkére,

mivel abban az esetben, ha valamely betegség vagy kártevő egy adott övezet teljes termőterületét súlyosan fenyegeti és emiatt a hatóságok a II. melléklet B. részében nem szereplő, szintetikus növényvédő szerek használatát írják elő, az ilyen módon előállított növényi termékek a továbbiakban nem láthatók el az ökológiai termelési módszerekre utaló jelöléssel;

mivel azonban a biogazdálkodásra vonatkozó más szabályok betartásának érdekében bizonyos körülmények fennállása esetén le kell rövidíteni azt az átállási időszakot, amelynek végén a termék a biogazdálkodásra utaló jelöléssel forgalmazható;

mivel az egyazon mezőgazdasági termelő irányítása alatt álló egységekben ugyanolyan fajtájú termény nem termelhető egyidejűleg ökológiai termelési módszerrel és hagyományos módon;

mivel rendelkezni kell e szabály alóli kivételről olyan esetekre vonatkozóan, amikor egyes, évelő növényekkel bevetett termőterületeket fokozatosan állítanak át a hagyományos termelési módszerről az ökológiai termelésre;

mivel e szabály alól kivétel tehető a biogazdálkodás fejlesztésére irányuló mezőgazdasági kutatáshoz igénybe vett, a tagállam illetékes hatósága által elismert egyes területek esetében is;

mivel a vetőmagok, vegetatív szaporítóanyagok és földlabdás növények előállítása olyan tevékenység, amelyet szakosodott mezőgazdasági üzemek végeznek, amelyek a hagyományos módon történő termelés mellett ugyanezen termékeket ökológiai termelési módszerrel is előállítják;

mivel az e rendeletben előírt intézkedések összhangban vannak a 2092/91/EGK rendelet 14. cikkében említett bizottság véleményével,

ELFOGADTA EZT A RENDELETET:

1. cikk

A 2092/91/EGK rendelet I. mellékletének 1. pontja és III. mellékletének A. része az e rendelet mellékletében feltüntetettek szerint módosul.

2. cikk

Ez a rendelet az Európai Közösségek Hivatalos Lapjában való kihirdetését követő tizenötödik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1995. május 29-én.

a Bizottság részéről

Franz Fischler

a Bizottság tagja

[1] HL L 119., 1995.5.30., 9. o.

[2] HL L 198., 1991.7.22., 1. o.

--------------------------------------------------

MELLÉKLET

A 2092/91/EGK rendelet a következőképpen módosul:

1. Az I. melléklet

"Növények és növényi termékek"

című része az 1. pont után a következő albekezdéssel egészül ki:

"Különösen abban az esetben csökkentheti egy tagállam az átállási időszakot szigorúan a minimálisra, ha a tagállam illetékes hatósága által egy adott növény tekintetében az állam területére, illetve területének bizonyos részeire kötelezően előírt, kártevő vagy betegség elleni védekezés keretében, az érintett földtáblát a II. melléklet B. részében nem szereplő termékkel kezelték.

Az átállási időszak korlátozásakor a következő szempontokat kell figyelembe venni:

- a földtáblák művelésében már áttértek a biogazdálkodásra, illetve az áttérés folyamatban volt,

- a kérdéses növényvédő szer lebomlását követően jelentéktelen mértékben tartalmaz majd a talaj, illetve évelő növény esetében a termény, szermaradványt,

- az érintett tagállam a kezelés kötelező előírására irányuló döntéséről, illetve az átállási időszak korlátozásának mértékéről köteles értesíteni a többi tagállamot,

- a kezelést követő betakarításból származó termékek nem értékesíthetők ökológiai termelés keretében való előállításra utaló jelöléssel."

2. A III. melléklet A. részének 9. pontja helyébe a következő szöveg lép:

"9. Amennyiben egy gazdasági szereplő ugyanazon a területen több termelőegységet működtet, az 1. cikk hatálya alá nem tartozó terményeket vagy növényi termékeket termelő és az adott területen működő termelőegységeket is – a felhasználásra szánt anyagok (mint például trágya, növényvédő szer, vetőmag) tárolására szolgáló helyiségekkel együtt – az ellenőrzési rendszer hatálya alá kell vonni a 2. pont első albekezdése, valamint a 3. és a 4. pont tekintetében. Az ilyen termelőegységekben nem termelhetők az 1. pontban említett termelőegységben termelt növényekkel azonos fajtájú növények.

A termelők azonban eltérhetnek az előző albekezdés utolsó mondatában említett szabály alól:

a) évelő növényekből (gyümölcsfák, szőlő és komló) készült termékek esetén, feltéve, hogy a következő feltételek fennállnak:

1. a kérdéses termelés egy átállítási terv részét képezi, amelyre vonatkozóan a termelő kifejezett kötelezettséget vállal, és amely szerint az érintett terület utolsó részének ökológiai termelésre történő átállítása a lehető legrövidebb időn belül, de legkésőbb öt éven belül megkezdődik;

2. megfelelő intézkedések történtek az egyes érintett egységekből származó termékek tartós elkülönítésének biztosítására;

3. az ellenőrző szervezetet vagy hatóságot minden érintett termék betakarítása előtt legalább 48 órával értesítik;

4. a termelő a betakarítás végeztével haladéktalanul tájékoztatja az ellenőrző szervezetet vagy hatóságot az érintett egységekben betakarított pontos mennyiségekről, valamint a megkülönböztető ismérvekről (mint pl. minőség, szín, átlagos tömeg stb.), és megerősíti, hogy alkalmazták a termékek elkülönítésére hozott intézkedéseket;

5. az ellenőrző szervezet vagy hatóság jóváhagyta az átállítási tervet, valamint az 1. és a 2. pontban említett intézkedéseket. Ezt a jóváhagyást az átállítási terv végrehajtásának megkezdését követően évente meg kell erősíteni;

b) a tagállamok illetékes hatóságai által engedélyezett, mezőgazdasági kutatásra szánt területek esetében, feltéve, hogy az a) pontban említett 2., 3. és 4. feltétel, valamint az 5. feltétel megfelelő része fennáll;

c) vetőmagvak, növényi szaporítóanyagok és földlabdás növények termelése esetén, feltéve, hogy az a) pontban említett 2., 3. és 4. feltétel, valamint az 5. feltétel megfelelő része fennáll."

--------------------------------------------------